text: দুই দিনের সফরে ঢাকায় তুরস্কের পররাষ্ট্রমন্ত্রী - খবর৭১
  Home জাতীয় দুই দিনের সফরে ঢাকায় তুরস্কের পররাষ্ট্রমন্ত্রী
  খবর৭১ঃ বাংলাদেশের পররাষ্ট্রমন্ত্রী একে আব্দুল মোমেনের আমন্ত্রণে দুই দিনের সফরে ঢাকায় এসেছেন তুরস্কের পররাষ্ট্রমন্ত্রী মেভলুত কাভোসুগলো।
  মঙ্গলবার রাত ৭টা ৩৫ মিনিটে তাকে বহনকারী বিমানটি হজরত শাহজালাল আন্তর্জাতিক বিমানবন্দরে অবতরণ করে। পররাষ্ট্র সচিব মাসুদ বিন মোমেন বিমানবন্দরে তাকে স্বাগত জানান।
  তুরস্কের নতুন চ্যান্সেরি কমপ্লেক্স উদ্বোধন করতে এলেও মেভলুত প্রধানমন্ত্রী শেখ হাসিনার সঙ্গে সৌজন্য সাক্ষাৎ করবেন। পররাষ্ট্রমন্ত্রী একে আব্দুল মোমেনের সঙ্গেও আগামীকাল তার বৈঠকের কথা রয়েছে। এছাড়া ধানমন্ডির ৩২ নম্বরে বঙ্গবন্ধু শেখ মুজিবুর রহমান স্মৃতি জাদুঘর পরিদর্শনের কথাও রয়েছে।
  পররাষ্ট্র মন্ত্রণালয় সূত্রে জানা গেছে, গত সেপ্টেম্বরে তুরস্কে বাংলাদেশের নতুন চ্যান্সারি কমপ্লেক্স উদ্বোধন করা হয়। তখন আমাদের পররাষ্ট্রমন্ত্রী তুরস্ক সফর করেছিলেন। তখনই তুরস্কের চ্যান্সারি কমপ্লেক্স উদ্বোধনের সময় তাদের পররাষ্ট্রমন্ত্রীকে ঢাকায় আসার আমন্ত্রণ জানানো হয়।
  ২০১০ সালের পরে এই প্রথম তুরস্কের কোনো উচ্চপদস্থ ব্যক্তি দ্বিপাক্ষিক স্বার্থসংশ্লিষ্ট বিষয় নিয়ে বিস্তারিত আলোচনা করতে ঢাকায় এলেন। এজন্য দ্বিপক্ষীয় সম্পর্কের দিক থেকে এবারের সফরটি গুরুত্বপূর্ণ হিসেবে দেখছেন সংশ্লিষ্টরা।